**1.4.2. Разлики меѓу електронските медиуми – (податоците обновени во 2017 година се подвлечени)**

**стр.24-25 од Прирачникот**

Основната поделба на електронските медиуми во Македонија е на: 1) јавно радиодифузно претпријатие; 2) трговски радиодифузни друштва и 3)непрофитни медиуми на заедницата.

Улогата на јавен радиодифузен сервис ја извршува Македонската радио и телевизија (МРТ). Јавниот сервис треба да го рефлектира мултикултурниот и мултиетнички карактер на државата, притоа овозможувајќи слободна циркулација на идеи, мислења и изразување. МТВ треба да овозможи непречен досег до сите граѓани во земјава, односно до сите етнички, културни и специфични групи и заедници. Токму поради тоа МТВ емитува програма на 3 канали: МТВ1 на македонски јазик, МТВ2 на јазиците на заедниците (албански, турски, српски, ромски, влашки и бошњачки) и сателитскиот канал МКТВ-САТ, наменет за дијаспората, а обезбедува еден програмски сервис – Собранискиот канал - наменет за емитување на активностите на Собранието.

Тргнувајќи од истите принципи, Македонското радио емитува програма на следните програмски сервиси: МР1, МР2, Програми на јазиците на немнозинските етнички заедници, Радио Канал 103 и Радио Македонија.

Македонското радио произведува и програма на странски јазик наменета за соседните држави и за Европа.

Јавниот радиодифузен сервис и комерцијалните медиуми се разидуваат и во поглед на тоа што МТВ не може да емитува телешопинг, времето за рекламирање на МТВ не смее да надмине повеќе од 8 минути на еден час, а рекламирањето е забрането во ударните термини од 17:00 до 21:00 часот на телевизиските програмски сервиси и од 9:00 до 14:00 часот на радио програмските сервиси, освен во преноси и интегрални снимки на спортски натпревари, програма од сопствена продукција, друга програма произведена во Република Македонија, културни манифестации и настани од големо значење утврдени согласно со овој закон. Јавниот радиодифузен сервис се финансира преку радиодифузна такса што ја плаќаат граѓаните, како и преку рекламирање, спонзорство, донации, продажба на програма и услуги. Сепак, најголемата разлика меѓу јавниот сервис и комерцијалните медиуми е во тоа што МРТ се финансира и од средства обезбедени од државниот буџет, поради што многупати е доведувана во прашање нејзината независност.

Според Агенцијата за аудио и аудиовизуелни медиумски услуги, во почетокот на 2017 година во земјава, освен јавен сервис имало уште 131 радиодифузер. Од нив 128 биле трговски радиодифузни друштва, или како што уште се нарекуваат – комерцијални медиуми, кои можат да бидат телевизии или радија, кои зрачат на локално, регионално и на национално ниво и три непрофитни радиодифузни установи. Вкупната листа брои 62 телевизии[[1]](#footnote-1) и 69 радија[[2]](#footnote-2), што е исклучително голема бројка за големина на држава како нашата, во споредба со другите европски држави. Од нив, пет се национални терестријални телевизии - ТВ Алфа, ТВ Канал 5, ТВ Сител, ТВ Телма и ТВ Алсат-М, пет кои се пренесуваат преку сателит 24 Вести, Канал 5 Плус, Наша ТВ, Сител 3, Сонце, и четири кои се емитуваат преку кабелски оператори – ТВ 21 М, Шења, ТВ Нова и ТВ Арт. Има четири национални радија – Канал 77, Антена 5, Метрополис Радио и Радио Слободна Македонија. Во Македонија има 27 регионални телевизии и 17 регионални радија. Бројот на локални телевизии е 21, а на локални радија – 48.

Што се однесува до третиот сегмент на македонската радиодифузија - непрофитните радиостаници – тие треба да се фокусираат и да им служат на потребите и интересите на една целна публика, која, пак, воедно самата е активно вклучена во креирањето на содржините. Тие се финансираат од донации, грантови и доброволни прилози. Во Македонија функционираат три непрофитни радија и тоа универзитетските радија на: Универзитетот „Гоце Делчев“ – УГД ФМ од Штип, на Универзитетот „Св. Климент Охридски“ - УКЛО ФМ Битола и на Универзитетот „Св. Кирил и Методиј“ - СТУДЕНТ ФМ 92.9 од Скопје.

1. Регистар на телевизии - <http://www.avmu.org.mk/index.php?option=com_content&view=article&id=1146&Itemid=342&lang=mk> [↑](#footnote-ref-1)
2. Регистар на радија - <http://www.avmu.org.mk/index.php?option=com_content&view=article&id=1150&Itemid=343&lang=mk> [↑](#footnote-ref-2)